Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: A 2212/1998. (IX. 30.) Korm. határozat 2. pontja mindezekre tekintettel követeli meg, hogy a határozat mellékletében foglalt jogharmonizációs program végrehajtásához szükséges jogalkotási feladatokat a Kormány munkatervének és törvényalkotási programjának kidolgozásakor
Paragraph Index: 1382

47. Az új jogharmonizációs programnak elvben a csatlakozásig, illetve a csatlakozással egyidejűleg elvégzendő valamennyi olyan hazai jogalkotási feladatot fel kell ölelnie, amelynek teljesítése szükséges a közösségi joghoz való igazodáshoz, a csatlakozás jogi feltételeinek megteremtéséhez. A közösségi jog folyamatos változása, bővülése miatt és egyéb okokból azonban a program nem tartalmazza az összes közösségi jogforrást, amellyel kapcsolatban jogharmonizációs feladat adódhat. Az Európai Megállapodásból adódó jogközelítési kötelezettség teljeskörűségéből (ld. a tájékoztató 12. pontját) és a csatlakozás alapvető jogi követelményéből, azaz a közösségi jogrend kezdettől és egészében (ab initio és in toto) történő elfogadásának és alkalmazásának igényéből (ld. a tájékoztató 27. pontját) egyaránt következik, hogy a jogharmonizációs programban nem szereplő közösségi jogszabályokat is figyelembe kell venni a hazai jogszabály-előkészítésben. A magyar jognak a jogharmonizációs programban nem szereplő közösségi jogszabállyal való összeegyeztetését illetően mindazonáltal különösen körültekintően kell eljárni, figyelemmel e tájékoztató 33. pontjában foglaltakra is. Szükség esetén ilyen közösségi jogszabályról a hazai jogalkotási lépések kezdeményezése előtt véleményt kell kérni a Külügyminisztérium Integrációs Államtitkárságától és az Igazságügyi Minisztériumtól.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes